fr en ne war nl nl nl fr fr en fr en en en nl af af af af af af af nl nl ru en nl lt nl de zh af nl nl nl en en sv nb nl af nl fr kn fr en it de en en en en en fr en en nl az ja en it tr en af sv tr eo fi en en en en en en fr ru es en en en nl en en sv fr it en af de en it en de en de en en af de nl es en es it hu fr cs es pl pl en en en en war es en fr fr it de eo hu sv en nl fr en ta ceb af nl en ca nl la nl de hu nl fr de en en en en af en en ca en ceb af ca af en af de af nl af fr es es af
VW Golf 6 GTI Cabriolet | Rapport InRat
La donna è mobile, lui die Italiaanse gesegde. Nee, dit beteken nie “die vrou het ’n motor” nie, maar “die vrou is wispelturig”. Moeder Natuur het die geldigheid van hierdie uitdrukking bewys, want die dag toe Volkswagen ’n oopdak-GTI by my kom aflaai, begin die lentereën in Pretoria uitsak. My eerste paar honderd kilometer agter die stuur van hierdie hitsmotor het dus verloop sonder dat ek na die afslaandak se knoppie gekyk het.
Die grys weerstoestande het my darem geleentheid gegee om die Golf Cabriolet – VW se vierde weergawe in meer as drie dekades – se ander goeie eienskappe te waardeer. Daar is geen lekkasies of ratelgeluide vanuit die dak of bakwerk te vinde nie, die verhitte leersitplekke is gemaklik, die klankstelsel is kragtig, en daar is geen geruis te hoor vanaf die lapdak of raamlose kantvensters nie. Die vorige Golf Cabrio’s was soms maar halfgebak, maar hierdie een is regtig iets besonders, en ’n ware koppedraaier.
Produksie van die Golf 6 is reeds gestaak, maar die Cabriolet-weergawe bly beskikbaar, aangesien hy deur Karmann in Oostenryk gebou word. Hy voel nie verouderd langs sy jonger boetie nie, al is daar ’n paar plekke waar die ouer platform se plooie effens wys (hoofsaaklik in die raakskerm multimedia-stelsel, omdat die Golf 6 nie ’n USB-poort vir musiek het nie.) Die feit dat hy steeds modern voel, is ’n teken van sy ontwerp-integriteit, en die bestuurservaring versterk hierdie indruk.
As die luikrug-GTI ’n ernstige, amper kliniese toestel is wat hard werk om so vinnig moontlik van punt na punt te blits, is die Cabrio meer daarop ingestel om elke rit in ’n uitstappie te verander. Met 155 kW en 280 Nm danksy ’n tweeliter turbo-stofie, en ’n sesgang dubbelkoppelaar outo’kas, is hy vinnig genoeg om sy man te staan in ’n verkeerslig -grand prix, en sy vering is ferm genoeg om volop klouvermoeë te verskaf. Hy selfs meer pret as die GTI 7, omdat hy bietjie vernuf agter die wiel verg om vinnig te ry.
Die GTI Cabriolet weeg omtrent 150 kg meer as die staaldakvariant omdat ekstra versterking die oop romp moet stewig hou. Hierdie ekstra massa is merkbaar met harde versnelling en wanneer ’n mens hom deur die draaie slinger, want daar is ’n titsel meer traagheid om spoed op te tel of van rigting te verander, en daarom sal ’n puris die luikrug verkies. Die goeie nuus is egter dat daar baie min baktrillings deur die stuurwiel of vloer gevoel word – ’n ongewone eienskap in luikrug-gebaseerde lapdakke, en regtig merkwaardig omdat daardie rolstaaf van ouds, wat soos ’n piekniekmandjie se handvatsel lyk, eindelik weggelaat is.
Selfs sy veiligheidseienskappe is weldeurdag: hy beskik oor ’n vyfster-veiligheidsgradering van Euro-NCAP, ses lugsakke, stabiliteitsbeheer en twee rolstawe wat agter die agtersitplekke uitkom in geval van ’n ongeluk. Die dakmeganisme vat baie bagasieruimte en die agtersitplek is net geskik vir jong kinders, maar dis sinneloos om daaroor te kla, want dis nie ’n gesinsmotor nie. Dis eerder ’n speelding vir ’n motorliefhebber wat ’n unieke ryding wil hê. Daarom is sy prys van R412 000 nie buitensporig nie, want boetiek-motors kos uiteraard ’n bietjie meer.
Die Duitsers versoen al dekades lank la dolce vita met Moeder Natuur se buie, maar hierdie keer is die uitvoering byna foutloos.  – Martin Pretorius @MartinInRat
1 984 cc met vier silinders en turboaanjaer; petrol
Dubbelkoppelaar-outomaties met ses gange; voorwielaandrywing
155 kW @ 5800 r/min. en 280 Nm @ 1700 – 5200 r/min.
0-100 km/h in 7.3 sek. en 235 km/h topsnelheid
7.7 ℓ/100 km en 180 g koolsuurgas per km (gemiddeld, volgens VW)
Gewaarborg vir drie jaar of 120 000 km; diensplan vir vyf jaar of 90 000 km. Versien elke 15 000 km
Citroën DS3 Cabrio THP 155 Sport
No one have left a comment for this post yet!
Click here to cancel reply.
Volg ons op Facebook
Wys jou. Kennis en [...]
{automotive} A few weeks [...]
Opel Adam story & shoot for Rapport InRat | Desmond Louw / Antonia Heil / dna photographers / wedding portrait editorial automotive / Cape Town South Africa/ Berlin Germany
{automotive} A few weeks [...]
Opel Adam story & shoot for Rapport InRat – Antonia Heil | photographer + journalist | Cape Town, South Africa // Berlin, Germany
Dit is nou 'n [...]
Hi Nosipho, Could you send [...]
Hi, I hope this email [...]
Jy weet dit Jay! [...]
Ek ry die Giulietta [...]
Ek wil nie weet [...]
Goeie prys, awesome kar! [...]
Ek sal graag die [...]
Webtuiste deur Desmond Louw